b'\n_START_ARTICLE_\nGarg\xc5\xbed\xc5\xb3 herbas\n_START_SECTION_\nApra\xc5\xa1as\n_START_PARAGRAPH_\nHerbo raudoname lauke \xc5\xbeali\xc5\xb3 laur\xc5\xb3 vainiku apsuptas guls\xc4\x8dias sidabrinis kalavijas. Lauro uogos ir kalavijo rankena auksiniai.\n_START_SECTION_\nSimbolika\n_START_PARAGRAPH_\nEdmundo Rim\xc5\xa1os teigimu, pagal tuometin\xc4\xaf supratim\xc4\x85, laur\xc5\xb3 vainiku apsuptas guls\xc4\x8dias kalavijas rodo \xe2\x80\x9e\xe2\x80\xa6 pergale apvainikuotas kovas, i\xc5\xa1sikovot\xc4\x85 savivald\xc4\x85. Garg\xc5\xbed\xc5\xb3 herbo gan paprasta kompozicija buvo nulemta klasicizmo plitimo ir bendr\xc5\xb3 XVIII a. heraldikos tendencij\xc5\xb3, kai herbai savo i\xc5\xa1vaizda pan\xc4\x97\xc5\xa1\xc4\x97jo \xc4\xaf antspaud\xc5\xb3 ikonografij\xc4\x85. Tai l\xc4\x97m\xc4\x97 herb\xc5\xb3 panaudojimo s\xc4\x85lygos, kai ne tik ma\xc5\xbe\xc5\xb3j\xc5\xb3, bet ir didesni\xc5\xb3 miest\xc5\xb3 herb\xc5\xb3 naudojimas buvo labai ribotas (kai kuriuose miestuose \xe2\x80\x93 tik antspaudui)\xe2\x80\x9c._NEWLINE_Pagal Edmund\xc4\x85 Rim\xc5\xa1\xc4\x85, herbo skydo lauko spalv\xc4\x85 lemdavo ne tiek estetinis, kiek praktinis aspektas, norint i\xc5\xa1ry\xc5\xa1kinti pagrindin\xc4\xaf herbo savininko simbol\xc4\xaf. Raudona spalva, vyravusi gotikos laikais, buvo viena garbingiausi\xc5\xb3. Kovin\xc4\x97s atributikos \xc5\xbeenklai Lietuvos miest\xc5\xb3 herbuose atsirado apie XVIII a. pabaig\xc4\x85. Pagal tuometines heraldikos taisykles, kalavijus, kardus pie\xc5\xa1\xc4\x97 su aukso rankenomis ir sidabro gele\xc5\xbet\xc4\x97mis. Augmenijos motyvuose vyravo \xc5\xbealia ir geltona \xe2\x80\x93 nat\xc5\xabraliausios augmenijos gamtoje spalvos.\n_START_SECTION_\nIstorija\n_START_PARAGRAPH_\nRemiantis 1996 m. kovo 14 d. Lietuvos Respublikos savivaldybi\xc5\xb3 atributikos \xc4\xafstatymo Nr. I-1226 2 straipsnio 2 dalimi, Klaip\xc4\x97dos rajono savivaldyb\xc4\x97s herbas yra rajono centro Garg\xc5\xbed\xc5\xb3 herbas. Herb\xc4\x85 \xe2\x80\x93 svarb\xc5\xb3 miesto savaranki\xc5\xa1kumo \xc5\xbeenkl\xc4\x85 \xe2\x80\x93 Garg\xc5\xbedams suteik\xc4\x97 karalius Stanislovas Augustas kartu su Savivaldos privilegija (1792 m.). Privilegijos originalas, kuriame buvo ir herbo spalvoto pie\xc5\xa1inio originalas, nei\xc5\xa1liko. Seniausiu \xc5\xbeinomu herbo pie\xc5\xa1inio variantu yra laikomas jo spalvotas pie\xc5\xa1inys Lietuvos metrikoje esan\xc4\x8diame Garg\xc5\xbed\xc5\xb3 savivaldos privilegijos nuora\xc5\xa1e._NEWLINE_1997 m. gruod\xc5\xbeio 2 d. herb\xc4\x85 Lietuvos Respublikos Prezidentas patvirtino dekretu Nr. 1464. Herbo etalono autorius \xe2\x80\x93 dailinink\xc4\x97 Laima Ramonien\xc4\x97.'